b'\n_START_ARTICLE_\nIvan Su\xc5\xa1nik\n_START_SECTION_\n\xc5\xbdivljenjepis\n_START_PARAGRAPH_\nIvan Su\xc5\xa1nik je bil visok cerkveni dostojanstvenik, apostolski protonotar in stolni kanonik v Ljubljani. V Kranju je obiskoval ni\xc5\xbejo (1865-1869), v Ljubljani pa vi\xc5\xa1jo gimnazijo (1869-1873) in \xc5\xa1tudiral bogoslovje ter bil 27. julija 1877 posve\xc4\x8den v ma\xc5\xa1nika. Veliko se je ukvarjal z astronomijo, objavljal \xc4\x8dlanke v Domu in svetu, Slovencu, Domoljubu in Na\xc5\xa1i mo\xc4\x8di. 42 let pa je urejal tudi Dru\xc5\xbeinsko pratiko, kjer je skrbel predvsem za koledarski del - svetni\xc5\xa1ki godovi in lunine mene.\n_START_SECTION_\nDelo\n_START_PARAGRAPH_\nSu\xc5\xa1nik se je razen z du\xc5\xa1ebri\xc5\xbeni\xc5\xa1tvom ukvarjal tudi s tehni\xc5\xa1kimi in gospodarskimi problemi. V Selcih je delal na\xc4\x8drte za turbine pri mlinih in \xc5\xbeagah ter osnutke za prakti\xc4\x8dno urejene kme\xc4\x8dke hi\xc5\xa1e; sodeloval je tudi pri napeljavi manj\xc5\xa1ih vodovodov. V Ljubljani je uredil novo pokopali\xc5\xa1\xc4\x8de pri Sv. Kri\xc5\xbeu (\xc5\xbdale) ter tam sezidal cerkvico in upravno poslopje. Po potresu 1895 je vneto delal v odboru za od\xc5\xa1kodnino ponesre\xc4\x8dencev. Kot podpredsednik Katoli\xc5\xa1ke tiskarske dru\xc5\xbebe (KTD) je poskrbel, da je KTD dobila primerno zgradbo. Prelatu A. Kalanu je pomagal pri zidanju Marijani\xc5\xa1\xc4\x8da, zavoda za dijake v Ljubljani. Kot podpredsednik Podpornega dru\xc5\xa1tva za duhovnike je v Bohinju zgradil hospic Sv. Duh  Sodeloval je pri gradnji pala\xc4\x8de Ljudske posojilnice v Ljubljani na Miklo\xc5\xa1i\xc4\x8devi ulici; po njegovem prizadevanju so uredili v sklopu hotela Union veliko dvorano za shode in koncerte. Su\xc5\xa1nik je bil soustanovitelj (1899) Vzajemne zavarovalnice in njen predsednik (1917 do smrti).'